Postanak (Šarić)/Glava 40.
1 Jedno vrijeme iza toga skriviše peharnik i pekar kralja egipatskoga gospodaru svojemu, kralju egipatskomu. 

2 I faraon se razgnjevi na dva svoja dvoranina, na velikog peharnika i na velikog pekara, 

3 I dade ih u kući zapovjednika tjelesne straže baciti u istu tamnicu, u kojoj je ležao i Josip. 

4 Zapovjednik tjelesne straže odredi im Josipa, da ih služi. Kad su dulje vremena bili u zatvoru, 

5 Usnuše obojica u istoj noći san. Svaki usni san od osobite važnosti, peharnik i pekar kralja egipatskoga, koji su ležali u tamnici. 

6 Kad sutradan dođe Josip k njima, opazi, da su bili veoma snuždeni. 

7On upita dvorane faraonove, koji su bili s njim zatvoreni u kući gospodara njegova: "Što ste danas lica tako smrknuta?" 

8 Odgovoriše mu: "San usnusmo, a nema nikoga, koji bi nam ga mogao protumačiti." Josip im reče: "San protumačiti stvar je Božja, ali pripovjedite mi!" 

9 Veliki peharnik pripovijedao je Josipu san svoj: "Vidjeh u snu pred sobom čokot. 

10 Na čokotu bile tri loze. I on napupi procvate i grožđe na njemu u isti čas sazre. 

11 U ruci mi je bila čaša faraonova, i ja uzeh grožđe, iscijedih ga u čašu faraonovu i dadoh čašu faraonu u ruku." 

12 Josip mu odgovori: "To se tumači ovako: tri loze tri su dana. 

13 Iza tri dana faraon će uzdignuti glavu tvoju i opet te postaviti u službu tvoju; tada ćeš faraonu davati čašu, posve kao prije, dok si mu bio peharnik. 

14 Tada misli i na mene, kad ti bude dobro, pa mi učini ljubav, da me preporučiš faraonu i izbaviš me iz ove kuće! 

15 Jer sam odveden iz zemlje hebrejske, a i ovdje ne počinih ništa, za što bi me se moralo baciti u tamnicu." 

16 Kad veliki pekar vidje, kako Josip dobro protumači, reče mu: "I ja usnih, a meni na glavi tri košarice bijela peciva njegova. 

17 U najgornjoj košarici bilo svakojakih peciva za faraona, kako ih napravi pekar; ali ih ptice pojedoše iz košarice na mojoj glavi." 

18 Josip odgovori: "To se tumači ovako: tri košarice tri su dana. 

19 Danas za tri dana faraon će uzdignuti glavu tvoju - ali dalje od tebe, jer će te objesiti na vješala, a ptice će jesti s tebe meso tvoje." 

20 Treći dan iza toga faraon na dan rođenja svojega učini gozbu za cijeli svoj dvor. Tada on uzdignu glavu velikom peharniku i velikom pekaru u nazočnosti sluga svoji; 

21 Velikog peharnika postavi opet u peharničku službu njegovu, tako da je opet smio dodavati čašu faraonu. 

22 A velikog pekara dade objesiti, posve prema tumačenju, što im ga bio dao Josip. 

23 Ali veliki peharnik ne pomisli na Josipa, nego ga zaboravi. 

Postanak (Šarić)